CELEX: 32014R0801
Language: ro
Date: 2014-07-24 00:00:00
Title: Regulamentul de punere în aplicare (UE) nr. 801/2014 al Comisiei din 24 iulie 2014 de stabilire a calendarului și a altor condiții de punere în aplicare referitoare la mecanismul de alocare a resurselor pentru Programul de relocare al Uniunii în cadrul Fondului pentru azil, migrație și integrare

25.7.2014   
            
            
               RO
            
            
               Jurnalul Oficial al Uniunii Europene
            
            
               L 219/19
            
         REGULAMENTUL DE PUNERE ÎN APLICARE (UE) NR. 801/2014 AL COMISIEI
   din 24 iulie 2014
   de stabilire a calendarului și a altor condiții de punere în aplicare referitoare la mecanismul de alocare a resurselor pentru Programul de relocare al Uniunii în cadrul Fondului pentru azil, migrație și integrare
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 516/2014 al Parlamentului European și al Consiliului din 16 aprilie 2014 de instituire a Fondului pentru azil, migrație și integrare (1), în special articolul 17 alineatul (8),
   după consultarea Comitetului Fonduri pentru azil, migrație și integrare și pentru securitate internă instituit prin articolul 59 alineatul (1) din Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (2),
   întrucât:
   
               (1)
            
            
               În plus față de sumele alocate în temeiul articolului 15 alineatul (1) litera (a) din Regulamentul (UE) nr. 516/2014, statele membre primesc o sumă suplimentară, o dată la doi ani, pentru fiecare persoană relocată.
            
         
               (2)
            
            
               Ar trebui precizate perioadele care urmează să fie luate în considerare pentru calcularea sumelor suplimentare. Este oportun să se stabilească trei perioade de relocare, pentru fiecare dintre acestea statele membre putând beneficia de o sumă suplimentară.
            
         
               (3)
            
            
               În cazul în care în 2017 se va dovedi necesar să se prevadă o revizuire, în 2019, a priorităților comune ale Uniunii în materie de relocare menționate la articolul 17 alineatul (2) din Regulamentul (UE) nr. 516/2014, a treia perioadă de relocare, ce acoperă perioada 2018-2020, poate fi limitată la anii 2018 și 2019. În acest caz, prezentul regulament va fi modificat pentru a prevedea o perioadă suplimentară de relocare pentru anul 2020.
            
         
               (4)
            
            
               Pentru a-i permite Comisiei să stabilească, pentru oricare dintre perioadele de relocare, suma suplimentară care urmează să fie alocată pentru relocare, fiecare stat membru ar trebui să îi transmită Comisiei o estimare a numărului de persoane pe care intenționează să le relocheze în cursul perioadei respective. Estimarea ar trebui transmisă prin intermediul sistemului de schimb electronic de date instituit în conformitate cu articolul 2 din Regulamentul de punere în aplicare (UE) nr. 802/2014 al Comisiei (3).
            
         
               (5)
            
            
               Regulamentul (UE) nr. 516/2014 prevede că sumele suplimentare pentru relocare urmează să fie alocate statelor membre pentru prima dată prin deciziile de finanțare individuale de aprobare a programelor naționale menționate la articolul 14 din Regulamentul (UE) nr. 514/2014. Prin urmare, pentru perioada de relocare care acoperă anii 2014 și 2015, programele naționale care urmează să fie transmise Comisiei ar trebui să conțină o estimare a numărului de persoane pe care statul membru intenționează să le relocheze în cursul acestei perioade. Pentru celelalte perioade de relocare, este necesar ca fiecare stat membru să își prezinte estimările până la data de 15 septembrie a anului anterior perioadei de relocare în cauză.
            
         
               (6)
            
            
               Suma suplimentară alocată fiecărui stat membru pentru relocare se bazează pe estimarea numărului de persoane pe care acesta intenționează să le relocheze. Pentru a putea beneficia de plata sumei suplimentare, ar trebui ca persoanele vizate să fi fost efectiv relocate de la începutul perioadei în cauză și până la șase luni după expirarea acestei perioade.
            
         
               (7)
            
            
               Pentru a li se plăti suma suplimentară, care este bazată pe o valoare forfetară pentru fiecare persoană relocată, statele membre ar trebui să transmită Comisiei numărul de persoane care le permit să îndeplinească condițiile de eligibilitate pentru plată. Statele membre ar trebui să păstreze elementele doveditoare privind îndeplinirea condițiilor de eligibilitate pentru plată în legătură cu aceste persoane.
            
         
               (8)
            
            
               Regulamentul (UE) nr. 516/2014 este obligatoriu pentru Regatul Unit și Irlanda și, în consecință, prezentul regulament li se aplică în mod obligatoriu.
            
         
               (9)
            
            
               Danemarcei nu i se aplică Regulamentul (UE) nr. 516/2014 și nici prezentul regulament.
            
         
               (10)
            
            
               Pentru a permite aplicarea promptă a măsurilor prevăzute în prezentul regulament și pentru a nu se întârzia aprobarea programelor naționale, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,
            
         ADOPTĂ PREZENTUL REGULAMENT:
   Articolul 1
   Alocarea unei sume suplimentare pentru persoanele relocate
   (1)   Pentru a i se aloca o sumă suplimentară astfel cum se prevede la articolul 17 alineatul (1) din Regulamentul (UE) nr. 516/2014, fiecare stat membru transmite Comisiei o estimare a numărului de persoane pe care intenționează să le relocheze în oricare dintre următoarele perioade:
   
               (a)
            
            
               anul 2014 și anul 2015;
            
         
               (b)
            
            
               anul 2016 și anul 2017;
            
         
               (c)
            
            
               anul 2018, anul 2019 și anul 2020.
            
         (2)   Estimările includ numărul de persoane care se încadrează în oricare dintre categoriile prioritare și grupurile de persoane definite la articolul 17 alineatul (2) din Regulamentul (UE) nr. 516/2014. Estimarea se transmite prin intermediul sistemului de schimb electronic de date instituit în conformitate cu articolul 2 din Regulamentul de punere în aplicare (UE) nr. 802/2014, după cum urmează:
   
               (a)
            
            
               estimările pentru anii 2014 și 2015 sunt incluse în programele naționale ale statelor membre prezentate în conformitate cu articolul 14 din Regulamentul (UE) nr. 514/2014;
            
         
               (b)
            
            
               estimările pentru anii 2016 și 2017 se prezintă până la 15 septembrie 2015;
            
         
               (c)
            
            
               estimările pentru anii 2018-2020 se prezintă până la 15 septembrie 2017.
            
         (3)   Comisia examinează estimările și, cât mai curând posibil, decide cu privire la sumele suplimentare care urmează să fie alocate fiecărui stat membru, astfel cum se prevede la articolul 17 alineatul (9) din Regulamentul (UE) nr. 516/2014.
   Articolul 2
   Condițiile pentru a beneficia de plata sumei suplimentare aferente persoanelor relocate și obligațiile în materie de raportare
   (1)   Pentru ca statele membre să poată beneficia de plata sumei suplimentare, persoanele vizate sunt efectiv relocate de la începutul perioadei în cauză și până la șase luni după expirarea acestei perioade.
   Statele membre păstrează informațiile necesare pentru a permite identificarea corespunzătoare a persoanelor relocate și a datei relocării acestora.
   Pentru persoanele care se încadrează în oricare dintre categoriile prioritare și în oricare dintre grupurile de persoane menționate la articolul 17 alineatul (2) din Regulamentul (UE) nr. 516/2014, statele membre păstrează, de asemenea, elementele doveditoare în sensul apartenenței la categoria prioritară sau la grupul de persoane relevante.
   (2)   Statele membre cărora li s-a alocat o sumă suplimentară pentru relocare includ în conturile anuale menționate la articolul 39 din Regulamentul (UE) nr. 514/2014 numărul persoanelor relocate care îndeplinesc condițiile pentru ca statul membru să beneficieze de această sumă suplimentară, menționând numărul de persoane dintre acestea care se încadrează într-una din categoriile prioritare și într-unul din grupurile de persoane definite la articolul 17 alineatul (2) din Regulamentul (UE) nr. 516/2014. Fiecare persoană relocată poate fi luată în calcul o singură dată.
   Articolul 3
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în statele membre în conformitate cu tratatele.
      Adoptat la Bruxelles, 24 iulie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 150, 20.5.2014, p. 168.
   
      (2)  JO L 150, 20.5.2014, p. 112.
   
      (3)  Regulamentul de punere în aplicare (UE) nr. 802/2014 al Comisiei din 24 iulie 2014 de stabilire a modelelor pentru programele naționale și de stabilire a termenilor și condițiilor sistemului de schimb electronic de date între Comisie și statele membre, în temeiul Regulamentului (UE) nr. 514/2014 al Parlamentului European și al Consiliului de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (a se vedea pagina 22 din prezentul Jurnal Oficial).